La Policia Local de Burjassot reprén les seues classes d’educació viària en els col·legis
2025-07-24

Després de les vacances escolars de Nadal, la Policia Local de Burjassot ha représ les seues classes i tallers sobre educació viària en els centres educatius del municipi. Atenent en tot moment a les mesures d’higiene i protecció que estableix la normativa sanitària actual (mascareta, gel hidroalcohòlic, distància, ventilació…), els agents han tornat a les aules per a continuar ensenyant i conscienciat a la població infantil sobre la importància de les normes que regeixen el trànsit pensant, primerament, en la seua pròpia seguretat.

Amb la volta d’aquests tallers, com el que s’ha celebrat recentment amb els alumnes de 3r de Primària del CEIP Sant Joan de Ribera, la Policia Local pretén reprendre també una mica de normalitat pel que respecta a la seua relació amb els col·legis del municipi i amb el seu vessant més educatiu, traslladant als menors, de manera dinàmica i diferent, conceptes de seguretat viària que els seran d’utilitat en el dia a dia, en la seua qualitat de vianants, quan circulen en el vehicle dels seus pares o quan utilitzen els seus propis patinets o bicicletes.

La Policia Local de Burjassot informa que aquestes classes i tallers són voluntàries i es realitzen prèvia petició dels centres educatius.